Publication: Magyar Közlöny
Issue: MK-2003-92 (Year: 2003, Number: 92)
Era: 1990-2004
Section: A szociális igazgatásról és szociális ellátásokról szóló 1993. évi III. törvény szerint ápolási díj három esetben
Paragraph Index: 282

A szociális igazgatásról és szociális ellátásokról szóló 1993. évi III. törvény szerint ápolási díj három esetben folyósítható, melybõl két esetben az önkormányzat mérlegelés nélkül köteles az öregségi nyugdíjminimum mindenkori összegével megegyezõ ápolási díjat kifizetni. A hozzátartozó e támogatásra jogosult, ha önmaga ellátására képtelen, állandó és tartós felügyeletre szoruló súlyos fogyatékos, illetve akkor, ha tartósan beteg 18 év alatti személy gondozását, ápolását végzi. A harmadik esetben – amikor a hozzátartozó a 18. életévét betöltött tartósan beteg személy gondozását végzi – az önkormányzat rendeletben határozhatja meg a támogatás feltételeit, és ennek csökkentett összege az öregségi nyugdíj mindenkori legkisebb összegének 60%-a is lehet. Az érintett önkormányzat 2001-ig az alanyi jogon járó ápolási díjat folyósította a panaszosnak, majd amikor a gyermek a 18. életévét betöltötte, az említett mérlegelési jogára hivatkozva csökkentette a támogatás összegét. Az országgyûlési biztos vizsgálata kimutatta, hogy az önkormányzat által megküldött dokumentumok között is szerepel két olyan szakértõi vélemény, amelyek szerint a panaszos otthon ápolt fia középsúlyos értelmi fogyatékos, tehát az ellátott korától függetlenül, alanyi jogon megilleti a gondozó hozzátartozót a teljes összegû ápolási díj.

Source: https://magyarkozlony.hu/hivatalos-lapok/8039bfe0f40276fecc23262d919aa7c1d80a9e23/dokumentumok/39e812c3fbf1ff2c517187a4321c7fadafe02615/letoltes